ไฟแนนซ์ทูเดย์
โดย...ใจฮิน
12 พ.ย. 2558

โดย...ใจฮิน
..สมชัย สัจจพงษ์ ปลัดกระทรวงการคลัง ถึงขนาดออกปากว่า สมคิด จาตุศรีพิทักษ์ รองนายกรัฐมนตรี ให้ความสำคัญกับการปฏิรูปภาษีของประเทศครั้งใหญ่อย่างมาก หากดำเนินการไม่สำเร็จ ตำแหน่งปลัดกระทรวงการคลังที่คิดว่าจะอยู่ได้ยาวถึง 6 ปี อาจจะเหลือไม่กี่เดือนก็ได้
..ในที่สุดปลัดกระทรวงการคลังก็ออกมายอมรับว่า เป็นห่วงหนี้เสียครูของธนาคารออมสิน โดยได้สั่งการให้สำนักงานเศรษฐกิจการคลัง (สศค.) ในฐานะผู้กำกับแบงก์รัฐด้านนโยบายเข้าไปติดตามดูแลเป็นการด่วน นอกจากนี้ อภิศักดิ์ ตันติวรวงศ์ รมว.คลัง ยังได้สั่งการให้ผู้แทนคลังในแบงก์รัฐติดตามการดำเนินงานไม่ให้เกิดหนี้เสียสูงจนเป็นปัญหาได้
..หลังจาก เอกนิติ นิติทัณฑ์ประภาศ เข้ามารับตำแหน่งผู้อำนวยการสำนักงานคณะกรรมการนโยบายรัฐวิสาหกิจ(สคร.) ได้แค่เดือนเศษก็เร่งลงมือทำงาน โดยเฉพาะงานใหญ่ตามนโยบายมีความคืบหน้าไปมาก ทำงานเข้าตาฝ่ายนโยบายอย่างมาก ประกอบกับลูกน้องให้การสนับสนุน ร่วมมือกันทำงานอย่างนี้ เห็นทีเส้นทางข้าราชการจะรุ่งอีกมาก
..ประสงค์ พูนธเนศ อธิบดีกรมสรรพากร ยังเก็บตัวเงียบ หลังจากออกมาเปิดเผยว่า จะสรุปมาตรการลดหย่อนภาษีแอลทีเอฟต้นปีหน้า แต่ปรากฏว่าจู่ๆ คณะรัฐมนตรี (ครม.) ก็มีมติเห็นชอบให้ต่ออายุของมาตรการนี้ออกไปอีก 3 ปี ตั้งแต่สัปดาห์ที่ผ่านมา
..นอกจากนี้ ผลการเก็บภาษีของกรมสรรพากรเดือน ต.ค. 2558 ซึ่งเป็นเดือนแรกของปีงบประมาณ 2559 ออกอาการหนักหนาสาหัส จนทำให้เห็นอนาคตลิบๆ ได้ว่า ปีงบประมาณใหม่นี้รายได้กรมสรรพากรจะมีอาการหนักเหมือนปีที่ผ่านมา ที่เก็บได้ต่ำกว่าเป้า 2.3 แสนล้านบาท
..แต่สำหรับรายได้รัฐโดยรวมอาจจะพอไปไหว หลังการประมูลคลื่นความถี่ 4จี มีการแข่งขันดุเดือด แค่ใบอนุญาต 2 ใบ ก็อาจจะมีรายได้เข้ารัฐไม่ต่ำกว่า 4 หมื่นล้านบาท
..สุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) ฝากบอกถึงนักลงทุนรายย่อยว่า พันธบัตรออมทรัพย์อายุ 3 ปี อัตราดอกเบี้ย 3% ที่นำออกขายวงเงิน 5 หมื่นล้านบาท ขณะนี้เหลืออีกไม่มาก ใครอยากลงทุนที่ได้ผลตอบแทนไม่ต่ำนัก ที่สำคัญไม่มีความเสี่ยง ขอให้รีบซื้อ